LESERSBRIEF: Dít keer e-motors | Netwerk24
LESERSBRIEF: Dít keer e-motors
Deur Johan Pietersen, Johannesburg 17 Oktober 2019 05:30
Hoewel die gewildheid van sogenaamde e-motors wêreldwyd maar met ’n mate van wanpersepsie deur die publiek beskou word, meen ek daar is verskeie inhiberende faktore vir dié tipe tegnologie.
In Suid-Afrika is dit seker hoofsaaklik te wyte daaraan dat dié motors baie duurder is as brandstofaangedrewe voertuie. Dis verbasend dat ons owerheid hierdie tipe motors so swaar belas, seker omrede nie een van hulle na my kennis hier vervaardig word nie. Die owerheid sou moontlik graag sou wou sien dat hulle wel plaaslik vervaardig word, maar dis onsinnig totdat die ver­kope begin toeneem.
Die ander probleem kan dalk wees dat die vaardighede seker nie hier beskikbaar is nie en die batterye ten duurste ingevoer moet word.
Dis ook effe verstommend dat die vervaardigers van hierdie voertuie alewig op die luuksemark gerig is, terwyl hierdie voertuie veral in Suid-Afrika eintlik op ’n kleiner motor gerig behoort te wees wat hoofsaaklik vir stadsverkeer gebruik kan word, waar die batterye saans tuis gelaai kan word.
Die lang afstande tussen stede maak batteryaangedrewe voertuie ook nie ’n aantreklike proposisie nie, aangesien min herlaaipunte op die oop pad beskikbaar is.
In Suid-Afrika sit ons reeds met die probleem van die besoedeling van ons lug deurdat ons hoofsaaklik van steenkoolaangedrewe elektrisiteit afhanklik is. In die stede kan ons groenstatus sekerlik positief geraak word deur groenkrag vir vervoer te gebruik. Mis ek iets, of wat sou die rede vir hierdie situasie in Suid-Afrika wees?